Departement sal “geen-fooi”-skool ondersoekArgieffoto Die departement van onderwys in Gauteng het Maandag met ŉ ondersoek begin oor ŉ skool in Centurion wat nie enige skoolfonds hef nie, maar ŉ leerling geskors het omdat sy nie skoolfonds kon betaal nie. Phumla Sekhonyane, woordvoerder van die departement, het gesê ŉ beampte van die distrikskantoor sal Maandag begin ondersoek instel. “Ons sal na afloop van die ondersoek op die verslag reageer,” het sy gesê. Sekhonyane kon nie ŉ berig bevestig dat Laerskool Walter Sisulu in Olievenhoutbosch ŉ geen-fooi-skool is nie. Sy het gesê dit sal tydens die ondersoek bevestig word. Volgens ŉ dokument van die departement van onderwys word ouers van leerders by geen-fooi-skole vrygestel van die betaling van verpligte skoolgeld, maar is nie uitgesluit uit die maak van vrywillige bydraes tot die skool nie. Skoolbeheerrade het glo ook steeds ŉ verantwoordelikheid om fondse in te samel selfs al is die skool as ŉ geen-fooi-skool verklaar. Die Sowetan het Maandag berig dat ŉ sesjarige leerling egter by die laerskool geskors is omdat haar ma nie die skoolfonds kon bekostig nie. Die Graad R-leerling is nou al twee maande lank by die huis. “Ek het die hoof gaan sien, maar hy was ongenadig en het my en my dogter die deur gewys,” het die meisie se ma gesê. Die skoolhoof, Garos Kabinde, wou nie kommentaar lewer op die berig nie en het alle navrae na die departement verwys.